Benny Engelbrecht (S), 2008-05-23:
Til den engagerede tilhørerskare kan jeg sige, at vi, om ikke politisk, er i småtingsafdelingen, vi arbejder helt bogstaveligt talt helt dernede, hvor det er en milliontedel af en millimeter, altså på nanoniveau.
Socialdemokraterne vil gerne fastslå, at vi er tilhængere af størst mulig varsomhed, når det gælder produkter og processer, som vi ikke kan overskue de fulde konsekvenser og følger af.
Når det handler om nanoteknologi, er vi strengt taget ikke blevet væsentlig klogere siden marts sidste år
Dengang kom Enhedslistens forslag, som nævnt tidligere, sidst til behandling.
Det er let at se de mulige fordele ved nanoteknologi, for nok er selve teknologien så lille, at vi kun kan se den ved hjælp af mikroskop, men resultaterne er imponerende.
Inden for elektronikken kan man gøre komponenterne hurtigere og strukturerne så små, at det næsten er ufatteligt.
I genteknologien inden for biologi og medicin, som er et felt i voldsom vækst, opererer man naturligt på nanoniveau.
Inden for kemi og materialevidenskab har man i længere tid været i stand til at designe stoffer og strukturer nærmest atom for atom og molekyle for molekyle som legoklodser.
Det nye er så, at teknikkerne er blevet bedre, og at strukturerne kan laves større og mere komplicerede.
I nanoverdenen smelter mange videnskaber sammen, for de bedste nanoforskerteam er ofte sammensat på tværs af kemikere, fysikere, biologer og mange andre.
Det gør det kompliceret.
Nanoteknologi er altså ikke længere en nyhed, men med stadig nye landvindinger rejser spørgsmålet sig igen og igen om, hvilke eventuelle negative konsekvenser nanoteknologi kan have.
Indtil der foreligger mere viden på området, er vi enige i at bruge et skærpet forsigtighedsprincip.
Vi bør altså betragte et produkt eller en proces som skadelig, indtil det modsatte er bevist.
Den nanoteknologiske udvikling vil få stor betydning på områder som kommunikation, miljø, energi og ikke mindst sundhed.
Derfor er det så vigtigt, at der forskes, og at eventuelle negative konsekvenser konstateres.
Indtil da skal der være sikkerhed og tryghed for både forbrugerne og producenterne.
Både i Danmark og internationalt er der konsensus om, at der mangler viden om risici ved produkter og processer ved brug af nanoteknologi.
Der investeres heldigvis samtidig i nødvendige teknologier på institutioner i form af bl.a. avancerede rentrum.
Socialdemokraterne ønsker, at den eksisterende lovgivning gradvis ændres og udbygges.
Den holdning er i tråd med EU’s forslag på området.
Sådan en fremgangsmåde er nødvendig, fordi den nuværende kemikalielovgivning ikke er tilstrækkelig til at omfatte nanoteknologien i dens mangfoldighed.
Derfor kan der heller ikke laves en selvstændig lov på området.
Nanoteknologien skal nemlig ikke udelukkende måles på mængde, som man gør det i den nuværende kemikalielovgivning, men også på eksempelvis overfladeform og reaktivitet.
De strukturer, der er tale om, er ganske enkelt
så små, at det ikke giver nogen mening alene at regne i vægt eller volumen.
Indtil nu har forbrugerne ikke nogen sikkerhed i forbindelse med brugen af produkter, som indeholder nanoteknologi.
Det mener vi i Socialdemokratiet ikke er forsvarligt.
Vi mener, at forbrugerne skal have maksimale oplysninger om de varer, de køber.
De skal hjælpes gennem mærkning, og det gælder naturligvis også, når det er nanoteknologi, en teknologi, mange mennesker endnu ikke har den store viden om.
Derfor må produkterne ikke indeholde farlige stoffer, f.eks. stoffer, der kan nedsætte folks evne til at få børn, eller andre kemikalier med ukendt virkning.
Dette kan dog ikke alene ske ved en national indsats, som dette forslag tilsyneladende lægger op til.
Vi skal bruge vores internationale forbindelser og skabe grobund for en indsats, der ikke alene gælder for det europæiske marked, men for hele verden.
Det vil være den socialdemokratiske prioritering af de spørgsmål, som forslaget lægger op til.
Vi kan ikke styre udviklingen i hele verden alene.
Der skal være standarder, når vi bruger nanoteknologi, så både producenter, forbrugere og miljø sikres.
Socialdemokraterne giver derfor opbakning til forslaget om at anvende det skærpede forsigtighedsprincip på områder, hvor videnskaben ikke er tilstrækkelig, således at vi opdager eventuelle negative følger, før det er for sent, men det skal som nævnt ikke alene ske ved en national indsats, men sammen med en bred europæisk og global politisk indsats.